
2021 m. balandžio 30 d. Nr. TS-95
Kėdainiai

Vadovaudamasi Lietuvos Respublikos vietos savivaldos įstatymo 18 straipsnio 1 dalimi,  Kėdainių rajono savivaldybės taryba  n u s p r e n d ž i a:
Pakeisti Kėdainių rajono savivaldybės biudžetinių įstaigų vadovų darbo apmokėjimo tvarkos aprašą (toliau – Aprašas), patvirtintą Kėdainių rajono savivaldybės tarybos 2020 m. vasario 28 d. sprendimu Nr. TS-67 „Dėl Kėdainių rajono savivaldybės biudžetinių įstaigų vadovų darbo apmokėjimo tvarkos aprašo patvirtinimo“: 
1. Pakeisti Aprašo 11 punktą ir jį išdėstyti taip:
„11. Jeigu Įstaigos vadovo metinė veikla įvertinama nepatenkinamai dvejus metus iš eilės, Savivaldybės meras priima sprendimą Įstaigos vadovą atleisti iš pareigų, nutraukia su juo sudarytą darbo sutartį per 10 darbo dienų nuo paskutinio kasmetinio veiklos vertinimo ir neišmoka jam išeitinės išmokos.“
2. Pakeisti Aprašo 12 punktą ir jį išdėstyti taip:
„12. Savivaldybės meras, dalyvaujant biudžetinės įstaigos darbuotojų atstovavimą įgyvendinantiems asmenims, o vertinant mokyklų vadovų veiklą dalyvaujant  mokyklos taryboms, švietimo pagalbos įstaigų vadovų veiklą – švietimo pagalbos įstaigų savivaldos institucijoms, jeigu savivalda yra (o jeigu švietimo pagalbos įstaigose savivaldos institucijų nėra, – darbuotojų atstovavimą įgyvendinantiems asmenims), įvertinęs biudžetinės įstaigos vadovo praėjusių kalendorinių metų veiklą:“
3. Pakeisti Aprašo 13 punktą ir jį išdėstyti taip:
„13. Biudžetinių įstaigų vadovams, atsižvelgiant į atliekamų funkcijų ar užduočių sudėtingumą, mastą ir pobūdį, gali būti skiriamos šios priemokos:
13.1. už papildomą darbo krūvį, kai yra padidėjęs darbų mastas, atliekant pareigybės aprašyme nustatytas funkcijas, bet neviršijama nustatyta darbo laiko trukmė; 
13.2. už pavadavimą, kai raštu pavedama laikinai atlikti kito darbuotojo pareigybei nustatytas funkcijas;
13.3. už papildomų funkcijų ar užduočių, nenustatytų pareigybės aprašyme ir suformuluotų raštu, vykdymą;
13.4. už darbą, esant nukrypimų nuo normalių darbo sąlygų.
Šio Tvarkos aprašo 13.1-13.3 papunkčiuose nustatytos priemokos gali siekti iki 30 procentų pareiginės algos pastoviosios dalies dydžio ir gali būti skiriamos ne ilgiau kaip iki kalendorinių metų pabaigos. Priemokų ir pareiginės algos kintamosios dalies suma negali viršyti 60 procentų nustatytos pareiginės algos pastoviosios dalies dydžio. Šio Tvarkos aprašo 13.4 papunktyje nustatyta priemoka gali siekti iki 20 procentų pareiginės algos pastoviosios dalies dydžio ir gali būti skiriama iki darbo, esant nukrypimų nuo normalių darbo sąlygų, pabaigos, bet ši priemoka neskiriama, jeigu biudžetinės įstaigos vadovui karantino metu taikomi specialiuose įstatymuose nustatyti darbo apmokėjimo dydžiai.“
4. Papildyti 18.4 papunkčiu:
„18.4. kitais darbdavio ir darbovietės lygmens kolektyvinėje sutartyje numatytais atvejais.“
5. Pakeisi Aprašo 27 punktą ir jį išdėstyti taip:
„27. Už darbą poilsio ir švenčių dienomis, nakties bei viršvalandinį darbą, budėjimą įstaigų vadovams mokama Įstatymo 11 straipsnyje nustatyta tvarka proporcingai darbo laiko apskaitos žiniaraštyje nurodytam faktiškai dirbtam laikui pagal Savivaldybės mero potvarkį.“



Savivaldybės meras 					Valentinas Tamulis					 

